Akaan Seudun saamien tietojen mukaan Keskustan koulun parakkiväistötiloilla ei ole rakennuslupaa, joka on edellytys tilojen käyttöönotolle.

Parakkeja ei ole voitu ottaa käyttöön, koska Akaan kaupungin rakennusvalvonta ei ole voinut myöntää lupaa niiden käyttöön. Lupaa taas ei ole voitu myöntää, koska rakennuttajan eli Akaan kaupungin teknisen toimen lupahakemukset ovat olleet puutteelliset.

Akaan kaupunki tiedotti tämän viikon torstaina, että 12 luokan väistötilat on pystytetty pihamaalle. Käytännössä tämä tarkoittaa koulun vieressä oleva tenniskenttää.

– Niiden ilmanjakoa vielä säädetään ja suoritetaan loppusiivous. Parakkien kosteusmittauspöytäkirjat toimitetaan ensi viikon alussa sekä samalla tuodaan esiin muita tarvittavia korjauksia. Maanantaina 15.5. alkaen väistötilat ovat luokkatilakäytössä, Akaan kaupunki kertoi.

Tiedote lähetettiin kohdekohtaisen sisäilmatyöryhmän kokouksen jälkeen. Kokouksessa teknisen toimen johto ei kertonut rakennusluvan puuttumisesta.

Tekninen toimi reagoi tällä viikolla

Akaan Seudun tietojen mukaan kaupungin teknistä toimea on ohjeistettu jo viime vuoden puolella laittamaan lupaprosessi ajoissa vireille, mikäli Keskustan koululla tarvitaan väistötiloja. Tekninen toimi ryhtyi kuitenkin vasta tämän viikon keskiviikkona hankkimaan tarvittavia suunnittelijoita ja asiantuntijoita selvittämään hakemukseen tarvittavia tietoja.

Akaan kaupungin rakennusvalvonta ei voi myöntää Akaan kaupungin tekniselle toimelle erivapauksia, joten keskeytystoimenpiteisiin ryhdytään tarvittaessa. Toisin sanoen tilojen käyttöönotto kielletään, ellei niitä voida riittävällä varmuudella pitää terveydelle turvallisina ja ilmanvaihdoltaan riittävinä.

Tämä tarkoittaa sitä, että parakit eivät olisi käytössä kaupungin tiedotteen mukaisesti maanantaina 15. toukokuuta.

Turvamääräyksiä on laiminlyöty

12 ryhmän opetustiloiksi tarkoitetut parakit on vuokrattu Akaan kaupunginhallituksen tekemällä päätöksellä Algeco-nimiseltä yritykseltä ajalle 2.5.–31.10.2017 hintaan 4 472 euroa kuukaudessa. Päätöksen mukaan kaupunki maksaa vuokran lisäksi tuontikuljetuksesta ja asennuksesta 55 500 euroa, asennuksesta toiseen kerrokseen 9 500 euroa sekä poiskuljetuksesta ja purkutöistä vuokra-ajan jälkeen 9 300 euroa. Hankinnan arvo on yhteensä 101 132 euroa.

Mahdollisesta optiovuokrasta päätetään tarvittaessa erikseen. Perusteena päätökselle oli ratkaisun kokonaistaloudellinen edullisuus.

Akaan Seudun tietojen mukaan parakkityömaalla eli Keskustan koulun vieressä olevalla tenniskentällä on jätetty noudattamatta myös turvamääräyksiä.

Akaan Seutu ei perjantaina tavoittanut Akaan teknistä johtajaa Antti Kemiä kommentoimaan syitä rakennusluvan puuttumiseen ja turvamääräysten laiminlyömiseen.